**Nimic nu e perfect**

*Eugenia Calancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe planeta noastră nimic nu e perfect,

dar totul e creat cu inteligență,

nici o omidă nu e perfectă,

ea până la urmă se transformă-n fluture,

iar noi vom privi uimiți

culorile încântătoare ale aripilor

în zborul lor spre soare.

Aș vrea să treacă timpul

să ieșim din imperfect

și să punem anxietatea-n scoicile mării,

iar sunetul valurilor

să-l așezăm în perne

pentru vise plăcute.

Apusul soarelui vine ca un sărut dulce

între mare și soare

ce ne alintă-n iubirea noastră pentru perfect.

Vreau să fiu eu însumi în imperfect,

cu fragilitatea mea,

cu greșelile mele,

cu visele mele,

cu sensibilitatea mea

la fel ca un fluture

care-i întotdeauna capabil să zboare

printre lucruri simple

cu delicatețea imperfecțiunii.